REGOLAMENT TAL-KUMMISSJONI (KE) Nru 287/2008
tat-28 ta' Marzu 2008
dwar l-estensjoni tal-perijodu ta' validità msemmi fl-Artikolu 2ċ(3) tar-Regolament (KE) Nru 1702/2003
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kummissjoni (KE) Nru 1592/2002 tal-Parlament Ewropew u tal-Kunsill tal-15 ta' Lulju 2002, dwar regoli komuni fil-kamp ta' l-avjazzjoni ċivili u li jistabbilixxi Aġenzija Ewropea tas-Sigurtà ta' l-Avjazzjoni Ewropea (1), u b'mod partikolari l-Artikolu 5(1) tiegħu,
Billi:
(1)
Inġenji ta' l-ajru li jaqgħu fl-ambitu ta' l-Artikolu 2ċ tar-Regolament (KE) Nru. 1702/2003 (2) u li jilħqu l-ispeċifikazzjonijiet partikolari stabbiliti li huma tajbin għall-ajru għandu jinħarġulhom ċertifikati ristretti mill-Istati Membri li huma tajbin għall-ajru, li sat-28 ta' Marzu jippermettulhom ikomplu bl-operat li kienu intitolati jwettqu qabel it-28 ta' Marzu 2007.
(2)
L-Artikolu 2ċ(3) tar-Regolament (KE) Nru 1702/2003 jipprovdi li l-Kummissjoni tista' testendi l-perijodu ta' validità msemmi fil-paragrafu 2 ta' dak l-Artikolu b'massimu ta' 18-il xahar, sakemm ikun twettaq proċess ta' ċertifikazzjoni għat-tip ta' inġenju ta' l-ajru kkonċernat mill-Aġenzija Ewropea għas-Sigurtà fl-Avjazzjoni (l-Aġenzija) qabel it-28 ta' Marzu 2008 u li l-Aġenzija tkun stabbiliet li tali proċess jista' jiġi mitmum b'perijodu addizzjonali ta' validità.
(3)
F'konformità ma' l-Artikolu 2ċ(3) tar-Regolament (KE) Nru 1702/2033, fil-15 ta' Frar 2008 l-Aġenzija ħarġet deċiżjoni bil-għan li jintlaħqu l-kundizzjonijiet għall-estensjoni tal-perijodu ta' validità msemmi fil-paragrafu 2 ta' l-Artikolu 2ċ tar-Regolament (KE) Nru 1702/2003 fir-rigward ta' ċerti tipi ta' inġenji ta' l-ajru. Fl-istess ġurnata hi tat notifika dwar id-deċiżjoni tagħha lill-Kummissjoni.
(4)
Speċifikament, fid-deċiżjoni tagħha l-Aġenzija tiddikjara li rċeviet u aċċettat applikazzjonijiet għaċ-ċertifikazzjoni u/jew il-validazzjoni tat-tip ta' ċertifikati maħruġin mill-awtoritajiet ta' ċertifikazzjoni ta' l-eks Unjoni Sovjetika ta' żewġ ajruplani: l-ajruplan tat-tip Antonov AN-26, li jippermettilha wkoll li tikkunsidra ċ-ċertifikazzjoni ta' l-ajruplan tat-tip AN-26B, u l-ħelikopter tat-tip Kamov-32A11BC, li jippermettilha wkoll li tikkunsidra tiċċertifika l-ħelikopter tat-tip Kamov-32A12.
(5)
Fid-deċiżjoni tagħha l-Aġenzija kkonkludiet ukoll li tista' tkompli bil-proċess taċ-ċertifikazzjoni ta' dawn it-tipi ta' inġenji ta' l-ajru sat-28 ta' Settembru 2009.
(6)
Il-miżuri previsti f'dan ir-Regolament huma skond l-opinjoni tal-Kumitat imsemmi fl-Artikolu 54(3) tar-Regolament (KE) Nru 1592/2002,
ADOTTAT DAN IR-REGOLAMENT:
Artikolu 1
Il-perijodu ta' validità msemmi fil-paragrafu 2 ta' l-Artikolu 2ċ tar-Regolament (KE) Nru 1702/2003 huwa estiż sat-28 ta' Settembru 2009 fir-rigward ta' l-ajruplani tat-tip Antonov AN-26 u AN-26B u l-ħelikopters tat-tip Kamov-32A12 u Kamov-32A11BC.
Artikolu 2
Dan ir-Regolament għandu jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Marzu 2008.